Lébény Város Polgármesterétől ……..) napirend

Előterjesztés

a Képviselő-testület 2018. november …..-i ülésére

Tárgy: Lébény Város Önkormányzat és intézményeinek 2018. III. negyedévi gazdálkodása

Előterjesztő: Kovács Gábor polgármester

Tisztelt Képviselő-testület!

Az önkormányzatok évközi beszámolási kötelezettsége a 2014.évi XXXIX. törvény 64. § (1) bekezdésének hatályon kívül helyezésével megszűnt. Ennek ellenére a korábbi időszakokban megszokottak alapján fontosnak tartjuk, hogy legalább negyedévente a Képviselő-testület írásos tájékoztatót kapjon az önkormányzat gazdálkodásáról, pénzügyi helyzetének alakulásáról.

Jelen előterjesztés tartalmazza az elfogadott önkormányzat költségvetési rendeletében megjelenő előirányzatok és a költségvetési egyenleg alakulását, az Önkormányzat, a Lébényi Közös Önkormányzati Hivatal, az Önkormányzat fenntartásában működő Lébényi Óvoda – Bölcsőde költségvetési intézmény háromnegyed-éves pénzforgalmi adatait.

A pénzforgalmi szemléletű a költségvetés végrehajtásáról szóló tájékoztató, a teljesítések 2018. szeptember 30-ai fordulónappal hasonlítják össze a terv és a tényadatokat.

A Képviselő-testület a Lébény Város Önkormányzat 2018. évi költségvetésről szóló 1/2018. (I.29.) önkormányzati rendeletét ez idáig 3 alkalommal módosította.

Az önkormányzat és intézményeinek 2018. évi bevételeinek módosított előirányzata **828363** **E Ft**, melyből az előző évi maradvány **301533E Ft**. A módosított előirányzat teljesülése 2018. szeptember 30-ig **698557 E Ft**, azaz **84,3 %.** A bevételek teljesülése meghaladta az időarányosan elvárható részt.

Az önkormányzat és intézményeinek 2018. évi kiadásainak módosított előirányzata **828363 E Ft**. A módosított előirányzat teljesülése 2018. szeptember 30-ig **660562 E Ft**, azaz **79,74 %.** A kiadások teljesítése csekély mértékben, de meghaladta az időarányosan elvárható teljesítési adatokat.

**A 2018. III. negyedévi gazdálkodás során a korábbi évekhez hasonlóan nagy figyelmet fordítottunk a likviditás folyamatos megőrzésére - a működési kiadások teljesítésére és a folyó beruházások finanszírozására.**

**Lébény Város Önkormányzata a fenntartásában működő költségvetési intézmények színvonalas működésének fenntartására, fejlesztésére az elmúlt évekhez hasonlóan, ez évben is jelentős anyagi fedezetet biztosított.**

# Lébény Város Önkormányzat gazdálkodása

Az önkormányzat költségvetésének módosított előirányzata 2018. szeptember 30-i határnappal 828080 E Ft. A bevételek teljesülése 511378 E Ft, amely az mutatja, hogy a tervadatok 61,8 %-ban teljesültek, amely elmarad az időarányosan elvárható teljesítési adatoktól.

## Működési bevételek

### Működési célú támogatások államháztartáson belülről

Itt kerül kimutatásra az önkormányzat kötelező feladat-ellátásához nyújtott központi költségvetésből származó működési támogatások, a társadalombiztosítás pénzügyi alapjaiból származó támogatások, az elkülönített állami pénzalapoktól származó támogatások és az önkormányzati szervektől kapott támogatások összege. Az eredeti előirányzatban 190441 E Ft támogatással számoltunk, majd az év közbeni többlet támogatások miatt az előirányzatok összege növekedett 4295 E Ft-tal. A módosított előirányzathoz viszonyítva a teljesítés 77,8 %, amely megfelel az időarányosan elvárható teljesítésnek.

### Felhalmozási célú támogatások államháztartáson belülről

Eredeti előirányzatként a pozitív elbírálásban részesült mezőgazdasági eszközbeszerzési pályázatra megítélt támogatási összeget (12023 E Ft) szerepeltettük. A tervezett traktor és a hozzátartozó adapterek beszerzése még nem valósult meg, a megváltozott környezetvédelmi előírások miatt. A projekttel kapcsolatban a támogatói okirat módosítását kezdeményeztük, amelyben a megvalósítási időszak véghatáridejének módosítását kérvényeztük.

Miniszteri döntés alapján a tavalyi évben megvalósított útfelújításra (Hunyadi utca) 14993 E Ft támogatást nyertünk, amelynek kiutalása megtörtént és az elszámolás benyújtásra került.

### Közhatalmi bevétek

Az önkormányzati bevételek meghatározó bevételi forrás csoportját képezik a helyi adók, az átengedett központi adó (gépjárműadó) és az egyéb közhatalmi bevételek (bírságok, pótlék). A város költségvetésének jelentős részét képezi a helyi adókból, valamint az önkormányzati adóhatóság által kezelt egyéb adókból származó bevétel. A költségvetés tervezése során az adóbevételeket az óvatosság elvének figyelembe vételével határoztuk meg.

A közhatalmi bevételek eredeti előirányzata 247500 E Ft volt, majd az év folyamán ez csökkentésre került 568 E Ft-tal. A harmadik negyedév végére a tervezett adóbevételek 72,1 %-ban teljesültek, mely kismértékben, de elmarad az időarányosan elvárható értéktől.

Az alábbi táblázat a közhatalmi bevételek előirányzatát és annak teljesülését mutatja adónemenkénti bontásban.

|  |  |  |  |  |
| --- | --- | --- | --- | --- |
| Adónem | Eredeti előirányzat (E Ft) | Módosított előirányzat (E Ft) | Befolyt bevételek (E Ft) | % |
| Magánszemélyek kommunális adója | 7500 | 7500 | 7434 | 99,1 |
| Építményadó | 25000 | 25000 | 22509 | 90 |
| Tartózkodás után fizetendő idegenforgalmi adó | 300 | 300 | 227 | 75,7 |
| Iparűzési adó | 200000 | 199432 | 135196 | 67,8 |
| Gépjárműadó | 14500 | 14500 | 12340 | 85,1 |
| Egyéb közhatalmi bevétel | 200 | 200 | 327 | 163,5 |

A táblázat adataiból kiolvasható - az iparűzési adón kívül – a közhatalmi bevételek alakulása kedvező. Sajnos a legjelentősebb volumenű adóbevételünk teljesítése elmarad az időarányosan elvárható mértéktől. Az adófolyószámlák felülvizsgálata után az adóhátralékok behajtását megkezdtük. Az adóhátralékok behajtása után és a decemberi adófeltöltés összegével az iparűzési adóbevétel megközelíti tervezett adóbevételek értékét.

### Működési bevételek

A működési bevételek módosított előirányzata 43359 E Ft és ezek teljesülése 35808 E Ft. A teljesítés aránya 82,6 %. Az eddigi teljesítési adatok azt támasztják alá, a tervezés megalapozottságát.

## Felhalmozási bevételek

A tervezett 14711 E Ft előirányzattal szemben ezen a jogcímen 6408 E Ft bevétel realizálódott, de még 2 építési telek értékesítésére van lehetőségünk.

## Előző évi költségvetési maradvány

Az előző évi költségvetési maradvány igénybevétele 2018. szeptember 30-ig teljesült, a zárszámadási rendeletben elfogadottakkal összhangban.

Az önkormányzat 2018. szeptember 30-ig teljesült bevételeinek alakulását az alábbi diagram szemlélteti:

Diagram mutatja az önkormányzat bevételi szerkezetét. Az idei év gazdálkodásának sikerességét az előző évről áthozott maradvány segíti. Ugyancsak jelentős bevételi forrásunk a közhatalmi bevételek jogcímén teljesült bevételek – ezen belül is az iparűzési adó - és a központi költségvetésből folyósított támogatási összegek. A működési bevételek hozzájárulnak az intézmények működtetésével összefüggő feladatok finanszírozásához.

## Működési kiadások

Az Önkormányzat módosított kiadási előirányzata 828080 E Ft. Az év első kilenc hónapjában 440287 E Ft-ot használtunk fel, amely 61,7 %-os teljesítésnek felel meg.

### Személyi juttatások

A személyi juttatások előirányzata 66053 E Ft és ezzel szemben a teljesítés 48824 E Ft. Az adatokból kitűnik, hogy a tervezés megalapozott, mert a teljesítés megközelíti az időarányosan elvárható részt (73,9 %) és csekély mértékű bérmegtakarítást mutat.

### Munkaadókat terhelő járulékok és a szociális hozzájárulási adó

A jogcímen 13177 E Ft módosított előirányzat áll az önkormányzat rendelkezésére és ebből 76,3 %, azaz 10061 E Ft került felhasználásra.

### Dologi kiadások

A költségvetési rendeletben 2018. évben is az Önkormányzat feladat ellátási- és gazdálkodási sajátosságaihoz igazodó feladatonkénti bontásban terveztük meg a dologi előirányzatokat. Az eredeti előirányzatot az év folyamán emelni kellett 1181 E Ft-tal és így a rendelkezésre álló keret összeg 183793 E Ft. Eddig a módosított előirányzat 45,2 %-a került felhasználásra.

### Ellátottak pénzbeli juttatásai

Ellátottak pénzbeli juttatásai jogcímen tervezett kiadások (segélyek, a szociális rendelet alapján adott települési támogatások és egyéb pénzbeli és természetbeni ellátások) módosított előirányzata 1430 E Ft, melynek eddig 53,1 %-a került kiosztásra.

### Egyéb működési célú juttatások

#### Egyéb működési célú támogatások államháztartáson belülre

E jogcímen az évközben végrehajtott módosítások után rendelkezésre álló előirányzat 97701 E Ft. A támogatási összegek közül a már megszűnt Lébényi Óvodafenntartó Társulásnak és a Mosonmagyaróvári Térségi Társulásnak, valamint a Bursa Hungarica ösztöndíj kifizetéséhez nyújtottunk működési támogatást. A teljesítésre a módosított előirányzatok 97,7 %-a került felhasználásra.

#### Egyéb működési célú támogatások államháztartáson kívülre

Ezen a jogcímen a településen és a település érdekében működő egyesületek és egyházak támogatására nyújtható előirányzatok kerültek megtervezésre. Az eredeti előirányzat összegét az év folyamán több esetben módosítottuk. Jelenleg a felhasználható módosított előirányzat 22670 E Ft. A rendelkezésre álló módosított előirányzatból 18880 E Ft került kiutalásra, amely 83,3 %-os teljesítést mutat.

## Felhalmozási kiadások

A felhalmozási kiadások módosított előirányzata 205982 E Ft, mely pénzforgalmilag 88,9 %-ban teljesült.

A felhalmozási kiadásokat az alábbiak szerint csoportosítottuk:

* beruházások
* felújítások
* egyéb felhalmozási kiadások

### Beruházások

#### Immateriális javak beszerzése

Itt került megtervezésre a település rendezési terv módosításának első üteme. A tervek készítése folyamatban van, de a vállalkozó még nem nyújtotta be számláját.

#### Ingatlanok beszerzése

A részben pályázati forrásból megvalósuló bölcsőde építés költségei kerültek megtervezésre ezen a soron. A rendelkezésre álló keretösszeg 166001 E Ft és ennek 53,2 %-a realizálódott, azaz 88406 E Ft. A kivitelezés folyamatban van, az építkezés a tervezetteknek megfelelően halad. A kifizetések teljesítése a szerződésben rögzítetteknek megfelelő.

#### Informatikai eszközök beszerzése

A rendelkezésre álló 1085 E Ft módosított előirányzatból 301 E Ft került felhasználásra.

#### Egyéb tárgyi eszközök beszerzése

A tárgyi eszköz beszerzések között a legnagyobb kiadási tételt a bölcsőde működéséhez szükséges eszközök beszerzési költségei képezik. Ezen felül az önkormányzati hivatal részleges bútorozására és a városüzemeltetési feladatok ellátásához szükséges eszközök beszerzésére nyújt fedezetet.

A módosított előirányzat összege 19973 E Ft, amelyből pénzügyileg 12135 E Ft került teljesítésre.

### Felújítások

A költségvetési rendeletben tervezett és elfogadott felújítások megvalósítására 106554 E Ft módosított előirányzat áll rendelkezésünkre. Tartalmazza az önkormányzati hivatal épületének felújítását, tájház renoválását, valamint közútjaink felújítását, parkolósávok kialakítását. A módosított előirányzat 73,4 %-a került felhasználásra. Az önkormányzati hivatal felújítási munkálatai megvalósultak, de a kivitelező végszámlájának kiegyenlítése a IV. negyedévben esedékes.

### Egyéb felhalmozási célú kiadások

Az elkülönített keret összegből pénzügyileg 278 E Ft realizálódott. A Római Katolikus Egyház részére kiutalandó támogatás lehívása nem történt meg, mivel a ravatalozó építési munkálatai nem kezdődtek meg és így nincs lehetőség a támogatás kiutalására.

### Finanszírozási kiadások

Egyrészt itt került megtervezésre, illetve szerepel teljesítésként a 2017. decemberben, a 2018. évi állam támogatás terhére leutalt 6095 E Ft előleg visszavonása.

Másrészt itt kerül kimutatásra az önkormányzat által fenntartott intézmények (hivatal, óvoda), azaz az intézményfinanszírozások összege. A módosítások után 132598 E Ft előirányzat áll rendelkezésre az intézmények működési hozzájárulása címén. A módosított előirányzatból 64995 E Ft került kiutalásra, amely a keretösszeg 49 %-a.

Az önkormányzat 2018. szeptember 30-ig teljesült kiadásainak alakulását az alábbi diagram szemlélteti:

A diagram tükrözi, hogy az önkormányzat kiadási struktúrája heterogén és mutatja a településünk által ellátott feladatokat. A költségvetés működési kiadásai jelentik a költségvetés jelentős részét, ezen belül mintegy 40-50 %-ban jelentkeznek a személyi jellegű kiadások és azok járulékai, valamint a dologi kiadások. A működési költségvetés további kiadási tételei: szociális ellátások, az államháztartáson belülre és kívülre nyújtott transzferek, finanszírozási kiadások. Az idei költségvetési évben pályázati forrásnak köszönhetően a felhalmozási kiadások is jelentős részben (219310 E Ft) jelennek meg költségvetésünkben.

# Lébényi Közös Önkormányzati Hivatal

Az intézmény költségvetésének szerkezeti felépítése megegyezik Lébény Város költségvetési felépítés szerkezetével.

2013. február 1-én került megalapításra. Az alapítói jogok gyakorlói és egyben tagjai: Lébény Város Önkormányzata és Mecsér Község Önkormányzata. A közös önkormányzati hivatal ellátja az önkormányzatok működésével, valamint a polgármester és a jegyző feladat és határkörébe tartozó ügyek döntésre való előkészítésével és végrehajtásával kapcsolatos feladatokat. A közös önkormányzati hivatal közreműködik az önkormányzatok közötti, valamint az állami szervekkel történő együttműködés összehangolásában. A közös hivatal esetén fő szabály a konszenzus, a közös döntés. A hivatallal kapcsolatos döntések alapvetően a két képviselő-testület hatáskörébe tartoznak. A közös önkormányzati hivatal szervezeti felépítését is az érintett képviselő-testületek határozzák meg a megállapodásban. A hivatal elsődleges rendeltetése a döntés-előkészítés, illetve a döntések végrehajtásának szervezése. Mindkét funkció kiterjed mind az önkormányzati, mind pedig az államigazgatási döntésekre, függetlenül attól, hogy azok kinek a hatáskörébe tartoznak. A korábbi szabályozással összhangban a hivatalnak továbbra sincs önálló döntési jogköre, ugyanakkor szerepe az önkormányzati működés szempontjából meghatározó, az adott önkormányzat tervszerű működésének, a közszolgáltatások színvonalas biztosításának záloga a felkészült, magas szakmai szinten működő apparátus. A közös hivatal sajátossága, hogy több települési önkormányzat döntéseit készíti elő, ezért az egyes települések sajátosságainak figyelembe vétele elengedhetetlen a színvonalas munkavégzéshez, hiszen eltérő adottságokat, lehetőségeket, prioritásokat kell folyamatosan szem előtt tartani. Ez mindenképpen más szemléletet, illetve némileg eltérő munkamódszereket kíván meg a közös hivatali apparátustól.

## Bevételek

Az önkormányzati hivatal feladat-ellátásához rendelkezésre álló módosított előirányzat 80229 E Ft, amely az alábbi jogcímekből tevődik össze.

### Működési célú támogatások államháztartáson belülről

A módosított előirányzat 1368 E Ft, amely az idei év országgyűlési képviselő választással kapcsolatos kiadásokat fedezte. A bevétel 100 %-ban teljesült.

### Működési bevételek

Ezen a jogcímen eredeti előirányzatra 153 E Ft került betervezésre és év közben módosítást nem hajtottunk végre. A jogcímen a pénzügyi teljesítés 248 E Ft, amely mutatja, hogy a teljesítési adatoknak megfelelően szükséges az előirányzat módosítás végrehajtása.

### Finanszírozási bevételek

#### Előző évi költségvetési maradvány

Az előző évi költségvetési maradvány igénybevétele 2018. szeptember 30-ig teljesült, a zárszámadási rendeletben elfogadottakkal összhangban. Az elfogadott maradvány összege 209 E Ft.

#### Irányító szervi támogatás

A jogcímre megtervezett 71321 E Ft eredeti előirányzat összegét módosítottuk 7178 E Ft-tal. A módosítások szükségességét az önkormányzati hivatal épületén végzett felújításokkal egy időben elvégzendő karbantartási munkálatok miatt került sor. Pénzügyileg realizált támogatások összege 2018. szeptember 30-ig 53761 E Ft (68,5 %).

## Kiadások

## Működési kiadások

### Személyi juttatások

A módosított előirányzat 66,8 %-a került felhasználásra. Ez az arányszám bérmegtakarításra enged következtetni, azaz azt mutatja, hogy a hivatal a rendelkezésre álló forrásait nem használta fel időarányosan. Ennek magyarázata: a költségvetési rendeletben engedélyezett hivatali létszám és a tényleges létszám eltér egymástól, mivel a GYED-en lévő kolléganő helyettesítése munkakör átalakításokkal kerül elvégzésre.

### Munkaadókat terhelő járulékok és a szociális hozzájárulási adó

A közterhekre a módosított előirányzat 71,7 %-a került kifizetésre.

### Dologi kiadások

A dologi kiadások módosított előirányzata 17125 E Ft és ennek 56 %-a került felhasználásra. Elmarad az időarányos részről, de a hivatal karbantartási munkálatai folyamatban vannak és a kifizetések az év utolsó negyedévét terhelik.

## Felhalmozási kiadások

### Beruházások

Tárgyi eszközök beszerzésére 354 E Ft módosított előirányzat áll a hivatal rendelkezésére. Eddig ennek kis hányada – 30 E Ft – került felhasználásra.

# Lébényi Óvoda – Bölcsőde

A Képviselő-testület a 2018. májusi ülésén döntött arról, hogy az óvodafenntartó társulást megszüntetni és az óvodai feladatot az önkormányzat visszaveszi és együttesen, a bölcsődével egy intézményben kívánja működtetni.

Lébény Város Önkormányzata a köznevelési feladatok ellátását 2018. szeptember 1. napjától Bezi Község Önkormányzata és Mecsér Község Önkormányzata részére feladat-ellátási szerződés útján biztosítja. Az intézmény átszervezés miatt az intézmény költségvetése beépült az önkormányzat költségvetési rendeletébe.

Lébényi Óvoda-Bölcsőde költségvetési előirányzatának módosított összege 151342 E Ft.

## Bevételek

### Működési célú bevételek államháztartáson belülről

Az intézmény működéséhez szükséges működési bevételeket 2018. augusztus 31-ig a Lébényi Óvodafenntartó Társulás biztosította. A pénzügyileg realizált működési támogatások összege megegyezik a módosított előirányzat összegével, azaz 88578 E Ft.

### Működési bevételek

A működési bevételek eredeti előirányzatára 2486 E Ft került betervezésre és e jogcímen módosítást nem hajtottunk végre. A jogcímen befolyt bevételek összege 2589 E Ft, amely mutatja, hogy szükséges az előirányzat módosítás végrehajtása.

### Finanszírozási bevételek

#### Előző évi költségvetési maradvány igénybevétele

Az előző évi költségvetési maradvány igénybevétele 2018. szeptember 30-ig teljesült, a zárszámadási rendeletben elfogadottakkal összhangban. Az elfogadott maradvány összege 6180 E Ft.

#### Irányítószervi támogatás

A feladat átvétel után a 2018. szeptember 1. és 2018. december 31. között az irányítószervi támogatás módosított előirányzata 54099 E Ft-ban került megállapításra. Ebből felhasználásra 11443 E Ft.

## Kiadások

## Működési kiadások

### Személyi juttatások

A szükséges személyi juttatások forrására 97177 E Ft módosított előirányzat áll az intézmény rendelkezésére. A személyi juttatások kifizetésére 73,4 % került felhasználásra. Megfelel az időarányosan elvárható teljesítésnek.

### Munkaadókat terhelő járulékok és a szociális hozzájárulási adó

A rendelkezésre álló módosított előirányzat felhasználása 74 %-ban teljesült. Megállapítható, mint az előbbi jogcímnél, hogy a tervezés megalapozott és a tervezettek alapján történnek a kifizetések.

### Dologi kiadások

A székhely intézménynek és tagintézményeinek 34059 E Ft módosított előirányzat áll rendelkezésére a működéssel összefüggő kiadások teljesítésére. A rendelkezésre álló módosított előirányzat 57,8 %-a került felhasználásra. Elmarad az időarányosan elvárható szinttől, de a fenntartási költségek a téli hónapokban magasabbak lesznek ez eddigieknél és a karácsonyi ünnepek kiadásai is eltérnek a napi kiadásoktól.

### Beruházások

Az intézmény tárgyi eszköz beszerzésére 427 E Ft előirányzat került elkülönítésre. Ennek felhasználása jelenleg 222 E Ft, amely 52 %.

# Összefoglalás

**Az eddigi gazdálkodást értékelve elmondható, hogy az önkormányzati kötelező és önként vállalt feladatok ellátásához, az intézmények biztonságos és folyamatos működéséhez szükséges pénzeszközök mindig rendelkezésre álltak, likviditási nehézségek nem voltak. Önkormányzatunk pénzügyi helyzete stabilnak mondható, ezt támasztja alá a pénzforgalmilag teljesült bevételek és kiadások pozitív egyenlege is. Mint már évek óta az önkormányzat és intézményeinek gazdálkodására szigorú gazdálkodási szabályok jellemzők.**

**Kérem a tisztelt képviselő-testület tagjait a beszámoló megvitatására, majd elfogadására.**

Lébény, 2018. november 17.

Kovács Gábor

polgármester